Emyr Roberts

Gwas sifil o Gymru yw Dr Emyr Roberts (ganwyd Medi 1958). Mae'n hanu o Fenllech, Ynys Môn. Astudiodd Ddaearyddiaeth ac Economeg ym Mhrifysgol Reading a chyflawnodd ei Ddoethuriaeth yn Adran Daearyddiaeth, Coleg Prifysgol Cymru, Aberystwyth.  

 Gyrfa 
Ar ôl gyrfa gydag Undeb Cenedlaethol Amaethwyr Cymru a Lloegr, ymunodd a'r Swyddfa Gymreig yn 1991 gan ymgymryd ag amrywiaeth o rolau gan gynnwys iechyd, cyllid, diwylliant a hamdden, a datblygu economaidd. 

O fewn Llywodraeth Cymru roedd yn Brif Weithredwr Swyddfa Cyllid Ewropeaidd Cymru, yn Gyfarwyddwr Cyfiawnder Cymdeithasol ac Adfywio, yn Gyfarwyddwr Cyffredinol Gwasanaethau Cyhoeddus a Llywodraeth Leol, ac yn Gyfarwyddwr Cyffredinol Addysg a Sgiliau. Yn 2012 penodwyd yn Brif Weithredwr Cyfoeth Naturiol Cymru er mwyn uno tri corff amgylcheddol Cymru a'i lansio erbyn 1 Ebrill 2013.

Mae'n Gymrawd Prifysgol Aberystwyth a bu'n Gadeirydd y Cyngor ers 2018. Mae’n aelod o Fwrdd Estyn, ac mae hefyd yn aelod o Glas Cymru. Mae ei swyddi cyfarwyddwr anweithredol blaenorol yn cynnwys Ymddiriedolwr Alzheimer's Society Cymru.

Ers iddo ymddeol ar ddiwedd 2017, mae wedi ymddiddori mewn treftadaeth a hanes lleol, yn enwedig ym Môn, ei sir enedigol, ac mae’n awdur ar nifer o lyfrau ac erthyglau. Mae’n aelod o Bwyllgor Cymdeithas Enwau Lleoedd Cymru ac yn aelod gydol oes o Cadw. 

 Bywyd personol 
Mae'n siarad Cymraeg yn rhugl, yn byw yng Nghaerdydd, ac yn briod gyda dau o blant."Dr Emyr Roberts", gwefan Cronfa Treftadaeth; adalwyd 12 Awst 2025

Cyfeiriadau

Categori:Genedigaethau 1958
Categori:Pobl o Ynys Môn
Categori:Gweision sifil o Gymru
Categori:Cyn-fyfyrwyr Prifysgol Aberystwyth